Mmegi Blogs :: Go tsenelela go raya eng?
Go tsenelela go raya eng?
Maloba jale, e ne e a re Motswana a se na go roba, dijwalo dingwe di tlhoge gape, di bo di butswe. E re go bona go ntse jaana, molemi a boele mo tshimong a sele fale le fale, mme a re, o ja makwakwa.
Jaanong, a re re kgang ele ya dikgaisanyo tsa mabelo a dipitse kwa Kokotsha ke tshimo, mme re boela mo go yone, go sela makwakwa. Nako ele, re ne ra utlwa gore dikgaisanyo tse, ke tiro ya ngwaga le ngwaga. Godimo ga moo, ga twe di tshwarwa gabedi ka ngwaga; ngwaga o simologa, le fa gare ga ngwaga ka kgwedi ya Phukwi.
Mongwe o ka botsa gore, mme tota e le gore, dikgaisanyo tse, di gogela kae, kgotsa, maikaelelo a tsone ke eng.
Re ne ra utlwa gore, godimo ga go ijesa monate kana go itlosa bodutu, dikgaisanyo tse, di phutha barui ba dipitse go tla go ba ruta ka go tlhokomela pitse, mosola wa yone, le gore e ka ba thusa jang go tokafatsa matshelo a bone.
Re dumalane gore, o ke mogopolo o montle ka jaana, malatsi ano, puso e gatelela gore, re se kgatlhwe fela ke gore re ruile, mme re leke go itlhatlosa ka tse re di ruileng.
E re fa tiro e dirwa sentle, ba akgole, fa e sa tsamaye sentle, ba gakolole mme go baakanngwe. Jalo he, re ne ra utlwa fa dikgaisanyo tse tsa lebelo la dipitse, di le ka fa tlase ga lekgotla la Botswana Horse Race Association.
Ka fa tlase ga lekgotla le, go makgotla a mannye a dikgaolo ka go farologana. Ga twe kwa Kokotsha, dikgaisanyo tse di tsamaisiwa ke lekgotlana la Kokotsha Community Horse Race Association. Mme ga go felele foo. Ka ke lebelo la dipitse, go bolelwa fa tiro e, e tshologelwa ke barui ba dipitse go tswa mo mafelong a a farologanyeng a Botswana, mangwe a one e le Gantsi le Kweneng.
Re ne gape ra utlwa gore, ngwaga ono, fela jaaka gale, dikgaisanyo tse di ne tsa tsamaya sentle.
Sebe sa phiri ya nna fela gore, dipalo tsa dipitse tse
di neng di solofetswe di ne tsa ngotlega. Ga twe go ne go solofetswe dipitse di ka tshwara masome a robabobedi le botlhano (85) mme ga bonala di le masome a supa le borataro fela (76). Le fa go ntse jalo, tiro ya tswelela. A ga ba rile, motshitshi go gama o mmotlana, o montsi o a diana?
Tshimo re e robile maloba, mme morago makwakwa a tswa. A jaanong, re sele makwakwa ao. E rile Mmualebe (Mmegi January 26 2018) a bua ka dipalo tsa diptse tse di neng di solofetswe kwa Kokotsha a re;
‘Kgang ya re, go ne go solofetswe dipitse di ka tshwara masome a ferabobedi le botlhano (85) go tla go tsenelela dikgaisanyo tse……’
Tlhoma temana e matlho mme o tlaa bona lefoko ‘go tsenelela.’
Ka tlhomamo, go tsenelela, ke go tsena fa o sa tshwanelang, kgotsa fa o sa letlelelweng go ka bo o le teng.
A re re, go lenyalo la ga Nthepha. Ka letsatsi la lenyalo, batho ba tla ka ba laleditswe mme Tshetsana ene o itlela fela, ga a lalediwa ke ope.
Go tsenelela gape go raya go tsena, o fitlhela tiro e setse e tsweletse. Fa re ya kerekeng, bangwe ba tlaa goroga ka nako, tirelo e simolole ba le teng. Ba bangwe ba tle morago ga nako, ba fitlhele tirelo e setse e tsweletse.
Bale ba ntlha, ba siame, ba tsenye ka nako. Ba ba morago ba, ra re, ba tseneletse tirelo ka ba fitlhela e setse e simologile. Moo ke gone go tsenelela. Jaanong, a re farologanye, ‘go tsena,’ le go tsenelela.’ motshwanes@yahoo.com